
BETEGTÁJÉKOZTATÓ: INFORMÁCIÓK A FELHASZNÁLÓ SZÁMÁRA
Ciprofloxacin Arrow 250 mg filmtabletta

Ciprofloxacin Arrow 500 mg filmtabletta

ciprofloxacin
Mielőtt elkezdené szedni ezt a gyógyszert, olvassa el figyelmesen az alábbi betegtájékoztatót.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.

· Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

A betegtájékoztató tartalma: 

1.
Milyen típusú gyógyszer a Ciprofloxacin Arrow , és milyen betegségek esetén alkalmazható?

2.
Tudnivalók a Ciprofloxacin Arrow szedése előtt

3.
Hogyan kell szedni a Ciprofloxacin Arrow-t?

4.
Lehetséges mellékhatások

5.
Hogyan kell tárolni a Ciprofloxacin Arrow-t?

6.
További információk

1.
MILYEN TÍPUSÚ GYÓGYSZER A CIPROFLOXACIN ARROW, ÉS MILYEN BETEGSÉGEK ESETÉN ALKALMAZHATÓ?

A Ciprofloxacin Arrow a fluorokinolonoknak nevezett csoportba tartozó antibiotikum. A készítmény hatóanyaga a ciprofloxacin. A ciprofloxacin a fertőzéseket okozó baktériumok elpusztításával fejti ki hatását. Kizárólag bizonyos baktériumtörzsekre hatásos.

Felnőttek

A Ciprofloxacin Arrow felnőttek esetében a következő bakteriális fertőzések kezelésére alkalmazható:

· légúti fertőzések

· hosszan tartó vagy kiújuló fül- vagy arcüregfertőzések

· húgyúti fertőzések
· a herék fertőzései

· női nemi szervek fertőzései

· gyomor-bélrendszeri fertőzések és hasüregi fertőzések

· bőr- és lágyrészfertőzések

· csont- és ízületi fertőzések

· nagyon alacsony fehérvérsejtszámmal (neutropénia) rendelkező betegek fertőzéseinek kezelésére
· nagyon alacsony fehérvérsejtszámmal (neutropénia) rendelkező betegek fertőzéseinek megelőzésére
· Neisseria meningitidis baktérium okozta fertőzések megelőzésére
· a lépfene kórokozójának belégzése

Amennyiben súlyos, vagy egyszerre többféle kórokozó által előidézett fertőzésben szenved, akkor lehet, hogy a Ciprofloxacin Arrow-val együtt adva további antibiotikumokkal is fogják Önt kezelni.

Gyermekek és serdülőkorúak

Gyermekek és serdülők esetében a Ciprofloxacin Arrow - szakorvosi felügyelet mellett - a következő bakteriális fertőzések kezelésére alkalmazható:

· cisztás fibrózisban szenvedő gyermekek és serdülők tüdő- és hörgő fertőzései

· szövődményes húgyúti fertőzések, beleértve a vesét is érintő fertőzéseket (pielonefritisz),

· a lépfene kórokozójának belégzése

A Ciprofloxacin Arrow a gyermekek és serdülőkorúak egyéb specifikus súlyos fertőzéseinek kezelésére is alkalmazható, amennyiben a kezelőorvos azt szükségesnek tartja.

2.
TUDNIVALÓK A CIPROFLOXACIN ARROW SZEDÉSE ELŐTT

Ne szedje a Ciprofloxacin Arrow-t:

· ha allergiás (túlérzékeny) a hatóanyagra, illetve egyéb kinolon készítményekre, vagy a Ciprofloxacin Arrow egyéb összetevőjére (lásd 6. pont)

· ha tizanidint szed (lásd 2. pont: A kezelés ideje alatt szedett egyéb gyógyszerek)

A Ciprofloxacin Arrow fokozott elővigyázatossággal alkalmazható

Mielőtt elkezdené szedni a Ciprofloxacin Arrow készítményt 
Tájékoztassa kezelőorvosát:

· ha Önnek valamikor volt már veseproblémája, mert ez esetben lehet, hogy a kezelést módosítani kell

· ha Ön epilepsziában vagy egyéb idegrendszeri betegségben szenved

· ha korábbi antibiotikum-kezelésnél, például Ciprofloxacin Arrow készítménnyel végzett kezelés alatt Önnél ínproblémák jelentkeztek 

· ha Ön az izomgyengeséggel járó betegségek egyik formájában (miaszténia gráviszban) szenved

Fokozott óvatossággal alkalmazható az ilyen típusú gyógyszer, amennyiben

·  Ön vagy bárki a családjában hosszú QT-szakasszal született (EKG vizsgálattal látható, amely a szívműködés elektromos felvétele),

·  a sóháztartás zavara mutatható ki a vérében (különösen alacsony kálium- vagy magnézium-vérszint esetén)

·  ha erősen lelassult a szívverése (más néven bradikardia);

·  ha gyenge a szíve (szívelégtelenség);

·  ha korábban Önnél szívroham (miokardiális infarktus) fordult elő,

·  ha Ön nő vagy idős korú,

·  vagy ha Ön olyan egyéb gyógyszereket szed, amelyek bizonyos kóros EKG elváltozásokat okoznak (lásd A kezelés ideje alatt alkalmazott egyéb gyógyszerek pontot).
A Ciprofloxacin Arrow szedése során

Haladéktalanul tájékoztassa orvosát, ha a Ciprofloxacin Arrow szedése alatt az alábbiak közül bármelyik tünetet észleli: Kezelőorvosa eldönti, hogy abba kell-e hagynia a Ciprofloxacin Arrow készítmény szedését.

· Súlyos, hirtelen jelentkező allergiás reakció (anafilaxiás reakció/sokk, angioödéma). Kismértékben már az első adag bevételekor is fennáll a súlyos allergiás reakció kialakulásának esélye, amely a következő tünetekkel jár: mellkasi szorító érzés, szédülés, hányinger vagy ájulás előtti érzés, illetve felálláskor jelentkező szédülés. Ha ilyet tapasztal, hagyja abba a Ciprofloxacin Arrow szedését, és azonnal forduljon kezelőorvosához.

· Alkalmanként az ízületek fájdalma és duzzanata, valamint íngyulladás alakulhat ki, különösen ha Ön időskorú, és kortikoszteroidokkal is kezelik. Bármilyen fájdalom vagy gyulladás első jelére hagyja abba a Ciprofloxacin Arrow szedését, és pihentesse a fájdalmas területet. Kerülje a szükségtelen testmozgást, mivel ez növelheti az ínszakadás kockázatát.

· Amennyiben Ön epilepsziában vagy olyan egyéb ideggyógyászati betegségben szenved, mint például az agy vérellátási zavara vagy a szélütés, akkor Önnél a Ciprofloxacin Arrow szedésekor idegrendszeri mellékhatások jelentkezhetnek. Ha ilyet tapasztal, hagyja abba a Ciprofloxacin Arrow szedését, és azonnal forduljon a kezelőorvosához.
· A Ciprofloxacin Arrow első adagjának alkalmazásakor Önnél pszichiátriai reakciók léphetnek fel. Ha Ön depresszióban vagy pszichózisban szenved, tünetei súlyosbodhatnak a Ciprofloxacin Arrow készítménnyel végzett kezelés alatt. Ha ilyet tapasztal, hagyja abba a Ciprofloxacin Arrow szedését, és azonnal forduljon a kezelőorvosához.
· Tapasztalhat olyan neuropátiás tüneteket, mint a fájdalom, az égő érzés, a bizsergés, a zsibbadás és/vagy a gyengeség. Ha ilyet tapasztal, hagyja abba a Ciprofloxacin Arrow szedését, és azonnal forduljon a kezelőorvosához.
· Hasmenés alakulhat ki antibiotikumok, így a Ciprofloxacin Arrow szedése során is, sőt, több héttel a kezelés abbahagyása után is jelentkezhet. Amennyiben a hasmenése súlyossá vagy tartóssá válik, vagy azt tapasztalja, hogy az Ön széklete vért vagy nyákot tartalmaz, azonnal hagyja abba a Ciprofloxacin Arrow szedését, mivel ez az állapot életveszélyes is lehet. Ne szedjen a bélmozgásokat leállító vagy lelassító gyógyszereket, és forduljon kezelőorvosához.

· Ha Önnek vér- vagy vizeletmintát kell adnia, szóljon kezelőorvosának vagy a laboratóriumi személyzetnek, hogy a Ciprofloxacin Arrow készítményt szedi.

· A Ciprofloxacin Arrow májkárosodást okozhat. Ha Ön olyan tüneteket észlel, mint például étvágytalanság, sárgaság, sötét vizelet, viszketés, érzékenység a gyomor területén, hagyja abba a Ciprofloxacin Arrow szedését, és azonnal forduljon a kezelőorvosához.

· A Ciprofloxacin Arrow Önnél a fehérvérsejtszám csökkenését és fertőzésekkel szembeni csökkent ellenállóképességet okozhat. Ha Ön lázzal és súlyos állapotromlással, vagy lázzal és helyi fertőzés tüneteivel járó fertőzést (például torokfájás, garat vagy szájgyulladás, húgyúti problémák) tapasztal, azonnal keresse fel a kezelőorvosát. Vért fognak venni Öntől a fehérvérsejtek számának ellenőrzése, és az esetleges súlyos fokú fehérvérsejtszám-csökkenés (agranulocitózis) kimutatása érdekében. Fontos, hogy tájékoztassa orvosát arról, hogy ezt a gyógyszert szedi.

· Tájékoztassa orvosát, ha Önnél vagy az Ön családjában előfordult glükóz-6-foszfát dehidrogenáz (G6PD) hiány, mert ebben az esetben a ciprofloxacin szedése során fennállhat a vérszegénység kockázata.

· Az Ön bőre érzékenyebbé válhat a napsütéssel vagy ultraibolya (UV) fénnyel szemben a Ciprofloxacin Arrow szedése alatt. Kerülje az erős napfényt vagy mesterséges UV fényt, például a szoláriumozást.

A kezelés ideje alatt szedett egyéb gyógyszerek

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.

Feltétlenül tájékoztassa orvosát, ha más gyógyszereket is szed, amelyek megváltoztathatják a szívritmust: egyes szívritmust szabályozó gyógyszerek (ún. antiaritmikumok, pl. kinidin, hidrokinidin,

dizopiramid, amiodaron, szotalol, dofetilid, ibutilid), bizonyos depresszió elleni szerek (triciklusos antidepresszánsok), egyes kórokozó elleni szerek (amelyek a makrolidok csoportjába tartoznak), egyes

elmebetegségek kezelésére használt szerek (ún. antipszichotikumok).
Ne szedje a Ciprofloxacin Arrow készítményt tizanidinnel együtt, mivel ez olyan mellékhatásokat okozhat, mint például az alacsony vérnyomás és az álmosság (lásd 2. pont:„Ne szedje a Ciprofloxacin Arrow készítményt”).

A következő gyógyszerekről ismert, hogy a szervezetben kölcsönhatásba lépnek a Ciprofloxacin Arrow készítménnyel. Ha a Ciprofloxacin Arrow készítményt ezekkel a gyógyszerekkel együtt szedik, megváltoztathatja ezen gyógyszerek terápiás hatását. A mellékhatások kialakulásának valószínűségét is növelheti.

Tájékoztassa kezelőorvosát, amennyiben a következő gyógyszereket szedi:
· warfarin vagy egyéb véralvasgátló gyógyszer (a vér hígítására szolgáló gyógyszerek)

· probenecid (köszvény kezelésére való gyógyszer)

· metotrexát (a rák bizonyos típusaira, pikkelysömör és reumás izületi gyulladás kezelésére alkalmazható)

· teofillin (légzési problémákra való gyógyszer)

· tizanidin (izommerevség kezelésére szklerózis multiplexben használt gyógyszer)

· klozapin (pszichés zavarok kezelésére használt gyógyszer)

· ropinirol (Parkinson-betegségre való gyógyszer)

· fenitoin (az epilepszia kezelésére szolgál)

A Ciprofloxacin Arrow növelheti vérében az alábbi gyógyszerek szintjét:

· pentoxifillin (keringési betegségekre való gyógyszer)

· koffein

Néhány gyógyszer csökkenti a Ciprofloxacin Arrow hatását. Tájékoztassa kezelőorvosát, amennyiben a következő gyógyszereket szedi vagy szedni szeretné:

· savkötők

· ásványi anyag-pótló készítmények

· szukralfát

· polimer foszfátkötők (például szevelamer)

· kalciumot, magnéziumot, alumíniumot vagy vasat tartalmazó gyógyszerek vagy ásványi anyag pótló készítmények

Amennyiben e készítmények szedése nélkülözhetetlen, akkor ezeket a Ciprofloxacin Arrow bevételét megelőzően körülbelül két órával, vagy azt követően legalább 4 óra elteltével vegye be.

A Ciprofloxacin Arrow készítmény egyidejű bevétele bizonyos ételekkel vagy italokkal

Hacsak nem étkezés közben veszi be a Ciprofloxacin Arrow készítményt, ne egyen vagy igyon semmilyen tejterméket (például tejet vagy joghurtot) vagy hozzáadott kálciumot tartalmazó italt a tabletták bevételekor, mivel ezek befolyásolhatják a hatóanyag felszívódását.

Terhesség és szoptatás

Amennyiben lehetséges, terhesség alatt kerülje a Ciprofloxacin Arrow alkalmazását. Tájékoztassa kezelőorvosát, amennyiben terhességet tervez.

Ne szedje a Ciprofloxacin Arrow készítményt, ha szoptat, mert a ciprofloxacin kiválasztódik az anyatejbe, és káros lehet a szoptatott csecsemő számára.

A készítmény hatásai a gépjárművezetéshez és gépek kezeléséhez szükséges képességekre

A Ciprofloxacin Arrow szedése során csökkenhet az éberség. Néhány idegrendszeri mellékhatás előfordulhat. Ezért mielőtt gépjárművet vezetne vagy gépeket kezelne, feltétlenül tapasztalja ki, hogyan reagál szervezete a Ciprofloxacin Arrow készítményre. Amennyiben kétsége van, beszéljen kezelőorvosával.

3.
HOGYAN KELL SZEDNI A CIPROFLOXACIN ARROW-T?

A kezelőorvosa fogja elmondani Önnek hogy pontosan mennyit, milyen gyakran, és mennyi ideig kell szednie a Ciprofloxacin Arrow készítményből. Ez attól függ, hogy milyen típusú, és mennyire súlyos fertőzésben szenved.

Értesítse kezelőorvosát, amennyiben veseproblémái vannak, mert szükségessé válhat a dózis módosítása.

A kezelés általában 5-21 napig tart, de súlyosabb fertőzések esetén hosszabb időt is igénybe vehet.

A tablettákat mindig pontosan az orvos által elmondottaknak megfelelően szedje. Kérdezze meg orvosát vagy gyógyszerészét, ha nem biztos benne, hogy hány darab Ciprofloxacin Arrow tablettát, és hogyan kell szednie.

a
A tablettát bőséges folyadékkal kell bevenni. Ne rágja össze a tablettákat, mert rossz 
ízűek.

b
Próbálja meg a tablettákat minden nap lehetőleg nagyjából ugyanabban az időben 
bevenni. 

c
A tabletták bevehetők étkezés közben vagy az étkezésektől függetlenül is. Az 
étkezéssel bevitt kalcium nem befolyásolja jelentős mértékben a felszívódást.

Ne vegye be azonban a Ciprofloxacin Arrow tablettát tejtermékekkel, például tejjel vagy joghurttal, vagy hozzáadott ásványianyagokat tartalmazó gyümölcslevekkel (például hozzáadott kalciumot tartalmazó narancslével).

Ne feledje, hogy a Ciprofloxacin Arrow szedése során bőséges folyadékfogyasztás szükséges.

Ha az előírtnál több Ciprofloxacin Arrow készítményt vett be

· Ha az előírt adagnál többet vett be, azonnal kérjen orvosi segítséget. Amennyiben lehetséges, vigye magával a tablettákat vagy a dobozt, hogy meg tudja mutatni az orvosnak.

Ha elfelejtette bevenni a Ciprofloxacin Arrow készítményt
· Amint lehet, vegye be a normál adagot, majd folytassa a gyógyszer szedését előírás szerint. Ha azonban már rövidesen esedékes a következő adag bevétele, ne vegye be a kihagyott adagot, és a megszokott módon szedje tovább a gyógyszert. Ne vegyen be kétszeres adagot a kihagyott adag pótlására. Feltétlenül szedje a kúra végéig a gyógyszert.

Ha idő előtt abbahagyja a Ciprofloxacin Arrow szedését 
· Fontos, hogy befejezze a kúrát még akkor is, ha pár nap után jobban érzi magát. Ha túl hamar hagyja abba a gyógyszer szedését, akkor előfordulhat, hogy fertőzése nem gyógyul meg teljesen, és a fertőzés tünetei kiújulhatnak vagy súlyosbodhatnak. Rezisztencia is kialakulhat az antibiotikummal szemben.

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
LEHETSÉGES MELLÉKHATÁSOK
Mint minden gyógyszer, így a Ciprofloxacin Arrow is okozhat mellékhatásokat, amelyek azonban nem mindenkinél jelentkeznek.

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

Gyakori mellékhatások (100 emberből várhatóan 1-10 tapasztalja):

· hányinger, hasmenés

· ízületi fájdalmak gyermekek esetén

Nem gyakori mellékhatások (1000 emberből várhatóan 1-10 tapasztalja):

· gombás felülfertőződés

· a fehérvérsejtek egyik típusának, az úgynevezett eozinofil granulociták számának megemelkedése

· étvágytalanság

· hiperaktivitás vagy izgatottság

· fejfájás, szédülés, alvási problémák vagy ízérzészavar

· hányás, hasi fájdalom, emésztési problémák, például gyomorbántalom (emésztési zavar/gyomorégés), bélgázképződés

· bizonyos anyagok (a transzaminázok és/vagy bilirubin) szintjének megemelkedése a vérben 

· bőrkiütés, viszketés vagy csalánkiütés

· ízületi fájdalmak felnőttek esetén

· nem megfelelő veseműködés

· izom- és csontfájdalom, rossz közérzet (gyengeség) vagy láz

· a vérben az alkalikus-foszfatáz (egy kémiai anyag a vérben) szintjének megemelkedése

Ritka mellékhatások (10 000 emberből várhatóan 1-10 tapasztalja):

· a bél antibiotikumok alkalmazásához társuló gyulladása (kolitisz) (nagyon ritka esetekben halálos lehet) (lásd 2. pont „A Ciprofloxacin Arrow fokozott elővigyázatossággal alkalmazható”)

· változások a vérképben a vérsejtek számában (leukopénia, leukocitózis, neutropénia, vérszegénység), a véralvadási faktorok (vérlemezkék) megnövekedett vagy csökkent mennyisége

· allergiás reakció, vizenyő (ödéma) vagy a bőr és a nyálkahártyák gyorsan kialakuló vizenyős duzzanata (angioödéma).

· emelkedett vércukorszint (hiperglikémia)

· zavartság, a tájékozódás zavara, szorongásos reakciók, furcsa álmok, depresszió vagy hallucinációk

· zsibbadás, az ingerekkel szembeni szokatlan érzékenység, csökkent bőrérzékenység, remegés, görcsroham (lásd 2. pont „A Ciprofloxacin Arrow fokozott elővigyázatossággal alkalmazható”) vagy szédülés

· látási problémák.

· fülcsengés, hallásvesztés vagy halláskárosodás

· gyors szívverés (tahikardia)

· a vérerek kitágulása (vazodilatáció), alacsony vérnyomás vagy ájulás

· nehezített légzés, beleértve az asztmás tüneteket is

· a máj működészavara, sárgaság (kolesztatikus ikterusz) vagy májgyulladás 

· fényérzékenység (lásd 2. pont „A Ciprofloxacin Arrow fokozott elővigyázatossággal alkalmazható”)

· izom- és csontfájdalom, ízületi gyulladás, fokozott izomtónus vagy görcs

· veseelégtelenség, vér vagy kristályok a vizeletben (lásd 2. pont „A Ciprofloxacin Arrow fokozott elővigyázatossággal alkalmazható”), húgyúti gyulladás 

· folyadékvisszatartás vagy nagymértékű verejtékezés

· egy véralvadási faktor (a protrombin) kóros szintje, illetve az amiláz-enzim emelkedett szintje

Nagyon ritka mellékhatások (10 000 emberből várhatóan kevesebb, mint 1 tapasztalja):

· a vörösvérsejtszám csökkenésének egyik speciális típusa (hemolítikus anémia); egy bizonyos típusú fehérvérsejt számának veszélyes szintre csökkentése (agranulocitózis); az összes vérsejt (a fehér- és vörösvérsejtek, valamint vérlemezkék) számának csökkenése (páncitopénia), amely halálos lehet, és csontvelő működésének gátlása, ami szintén halálos is lehet (lásd 2. pont „A Ciprofloxacin Arrow fokozott elővigyázatossággal alkalmazható”)

· allergiás reakciók (anafilaxiás reakció vagy anafilaxiás sokk, amely halálos lehet – szérumbetegség) (lásd 2. pont „A Ciprofloxacin Arrow fokozott elővigyázatossággal alkalmazható”)

· elmezavar (pszichotikus reakciók) (lásd 2. pont „A Ciprofloxacin Arrow fokozott elővigyázatossággal alkalmazható”)

· migrén, egyensúlyzavar, bizonytalan járás (járászavar), szaglászavarok (olfaktórikus zavarok), koponyaűri agynyomás-fokozódás (a koponyán belüli nyomás megnő)

· színlátási zavarok

· a vérerek falának gyulladása (vaszkulitis)

· hasnyálmirigy-gyulladás

· májsejtelhalás (májnekrózis), amely nagyon ritkán életveszélyes májelégtelenséghez vezethet

· pici, tűszúrásnyi vérzések a bőr alatt (petechiák); különféle bőrkiütések (például az akár halált is okozó Stevens-Johnson szindróma vagy a toxikus epidermális nekrolízis)

· izomgyengeség, íngyulladás, ínszakadás – különösen a boka hátsó részén található nagy ín (Achillesz-ín) esetében (lásd 2. pont „A Ciprofloxacin Arrow fokozott elővigyázatossággal alkalmazható”), a miaszténia grávisz tüneteinek rosszabbodása (lásd 2. pont „A Ciprofloxacin Arrow fokozott elővigyázatossággal alkalmazható”)

A gyakoriság nem ismert (a rendelkezésre álló adatokból nem állapítható meg)

· Az idegrendszerrel kapcsolatos panaszok, például fájdalom, égő érzés, bizsergés, zsibbadás és/vagy végtaggyengeség

· Rendellenes gyors szívműködés, életveszélyes szabálytalan szívritmus, szívritmus-változás (amelyet „QT-szakasz megnyúlás”-nak neveznek, és a szív elektromos tevékenységének vizsgálatakor az EKG-n látható)

5.
HOGYAN KELL TÁROLNI A CIPROFLOXACIN ARROW-T?

Ez a gyógyszer nem igényel különleges tárolást.
A gyógyszer gyermekektől elzárva tartandó!

A dobozon és a buborékcsomagolásokon a „Felh.” felirat után feltüntetett lejárati idő után ne alkalmazza a Ciprofloxacin Arrow készítményt. A lejárati idő a megadott hónap utolsó napjára vonatkozik.

A gyógyszereket nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.

6.
TOVÁBBI INFORMÁCIÓK

Mi tartalmaz a Ciprofloxacin Arrow 
Hatóanyag:

Ciprofloxacin Arrow 250 mg filmtabletta

Egy filmtabletta 250 mg ciprofloxacint tartalmaz (ciprofloxacin-hidroklorid formájában).

Ciprofloxacin Arrow 500 mg filmtabletta
Egy filmtabletta 500 mg ciprofloxacint tartalmaz (ciprofloxacin-hidroklorid formájában). 

Segédanyagok:
Mag: vízmentes kolloid szilicium-dioxid, magnézium-sztearát, hidegenduzzadó kukoricakeményítő, kukoricakeményítő, kroszpovidon, mikrokistályos cellulóz.

Bevonat: "Opadry II White 85F18378" (talkum, titán-dioxid (E171), makrogol 3350, polivinil alkohol)

Milyen a Ciprofloxacin Arrow készítmény külleme és mit tartalmaz a csomagolás

Ciprofloxacin Arrow 250 mg filmtabletta
Kerek, fehér, mindkét oldalán domború felületű filmtabletta felezőbemetszéssel és mélynyomású „CR 250” jelöléssel az egyik oldalán, mélynyomású cégjelzéssel ellátva a másik oldalán.

Ciprofloxacin Arrow 500 mg filmtabletta
Hosszúkás, fehér, mindkét oldalán domború felületű filmtabletta felezőbemetszéssel és mélynyomású „CR 500” jelöléssel az egyik oldalán, mélynyomású cégjelzéssel ellátva a másik oldalán.
A tabletták átlátszó alumínium/PVC/PVDC buborékcsomagolásban vagy PP-csavaros kupakkal lezárt HDPE‑tartályban, dobozban kerülnek forgalomba.

*Kiszerelések: 6, 10, 12, 14, 16, 20, 56, 100 és 120 darabos csomagolás.

*Nem feltétlenül mindegyik kiszerelés kerül kereskedelmi forgalomba.

10 db filmtabletta PP//Al buborékfóliában és dobozban.

A forgalomba hozatali engedély jogosultja: 

Arrow Generics Limited

Whiddon Valley, Bamstaple, Devon, EX32 8NS

Egyesült Királyság
Gyártó: 

Arrow Generics Limited 

Stevenage, Hertfordshire, SG1 4SZ 

Egyesült Királyság

Juta Pharma GmbH 

Gutenbergstrasse 13, 24941 Flensberg

Németország

Arrow Pharm (Malta) Ltd 

HF 62, Hal Far Industrial Estate, Hal Far BBG 06 

Málta

Medicofarma SA

ul. Zelazna 58,  00-866, Warszawa

Lengyelország

Selamine Ltd. (T/A Arrow Generics) 

Clonshaugh Industrial Estate, Clonshaugh, Dublin 17
Írország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Belgium:
	Ciprofloxacine “Arrow” 250 mg Filmomhulde Tabletten

Ciprofloxacine “Arrow” 500 mg Filmomhulde Tabletten

	Csehország: 
	Ciprofloxacin Arrow 250mg


Ciprofloxacin Arrow 500mg

Ciprofloxacin Arrow 750mg


	Dánia:
	Ciprofloxacin “Arrow” 250 mg Filmovertrukne tabletter

Ciprofloxacin “Arrow” 500 mg Filmovertrukne tabletter

Ciprofloxacin “Arrow” 750 mg Filmovertrukne tabletter

	Németország:
	Cipro-Q 250mg Filmtabletten

Cipro-Q 500mg Filmtabletten

Cipro-Q 750mg Filmtabletten

	Magyarország:
	Ciprofloxacin Arrow 250mg filmtabletta

Ciprofloxacin Arrow 500mg filmtabletta

	Olaszország:
	Ciprofloxacina Arrow 250mg Compresse revistite con film

Ciprofloxacina Arrow 500mg Compresse revistite con film

Ciprofloxacina Arrow 750mg Compresse revistite con film

	Hollandia:  
	Ciprofloxacine 250 mg Filmomhulde tabletten

Ciprofloxacine 500 mg Filmomhulde tabletten


Ciprofloxacine 750 mg Filmomhulde tabletten

	Lengyelország:
	Cyprofloksacyna 250mg tabletki powlekane

Cyprofloksacyna 500mg tabletki powlekane

	Szlovákia: 
	Ciprofloxacín Arrow 250mg filmom obalené tablety

Ciprofloxacín Arrow 500mg filmom obalené tablety

Ciprofloxacín Arrow 750mg filmom obalené tablety

	Szlovénia:
	Ciprofloksacin Arrow 250mg filmsko obložene tablete

Ciprofloksacin Arrow 500mg filmsko obložene tablete

Ciprofloksacin Arrow 750mg filmsko obložene tablete

	Svédország:
	Ciprofloxacin “Arrow” 250 mg Filmdragerad tablet

Ciprofloxacin “Arrow” 500 mg Filmdragerad tablet

Ciprofloxacin “Arrow” 750 mg Filmdragerad tablet

	Egyesült Királyság:
	Ciprofloxacin 250 mg Film-coated Tablets

Ciprofloxacin 500 mg Film-coated Tablets

Ciprofloxacin 750 mg Film-coated Tablets

Ciprofloxacin Arrow 250 mg filmtabletta

OGYI-T-10597/01-09

Ciprofloxacin Arrow 500 mg filmtabletta

A betegtájékoztató engedélyezésének dátuma: 2013.november
Tanácsok/orvosi tájékoztatás
Az antibiotikumok baktériumok okozta fertőzések kezelésére szolgálnak. Vírusfertőzésekkel szemben hatástalanok.

Ha az orvos antibiotikumot írt fel, az pontosan az Ön jelenlegi betegségének kezelésére szolgál.

Az antibiotikumok jelenléte ellenére néhány baktérium túlélheti, vagy tovább is szaporodhat. Ezt a jelenséget rezisztenciának hívják: néhány antibiotikum kezelés hatástalanná válhat.

Az antibiotikumok helytelen használata fokozza a rezisztencia kialakulását. Ön még elő is segítheti a baktériumok rezisztenssé válását, és ezzel késleltetheti saját gyógyulását, vagy csökkentheti az antibiotikum hatékonyságát, ha nem tartja be a megfelelő:

· adagolást

· az adagolás rendjét

· a kezelés időtartamát

Következésképpen a gyógyszer hatékonyságának megőrzése érdekében:

1 - Csak akkor szedjen antibiotikumot, ha felírták Önnek.

2 - Pontosan tartsa be az alkalmazásra vonatkozó utasításokat.

3 - Az antibiotikumot ne szedje újra anélkül, hogy orvosa felírta volna Önnek, még akkor sem, ha hasonló betegséget szeretne kezelni.

4 – Soha ne adja át másnak az antibiotikumot, lehet, hogy nem megfelelő az ő betegségére.

5 - A kezelés végeztével a fel nem használt gyógyszereket vigye vissza a gyógyszertárba, mert így biztosítja, hogy megfelelő módon semmisítsék meg. 

OGYI/35585/2013

OGYI/35588/2013


